ΓΡΑΠΤΗ ΕΡΩΤΗΣΗ P-1587/97 υποβολή: Bertel Haarder (ELDR) προς την Επιτροπή (5 Μαΐου 1997)

Θέμα: Προσδιορισμοί της αγοράς στον τομέα της διασύνδεσης στο χώρο των τηλεπικοινωνιών

Στο άρθρο 4, παρ. 3 της πρότασης οδηγίας του Ευρωπαϊκού Κοινοβουλίου και του Συμβουλίου για τη διασύνδεση στο χώρο των τηλεπικοινωνιών προκειμένου να διασφαλισθεί καθολική υπηρεσία και διαλειτουργικότητα με εφαρμογή των αρχών παροχής ανοικτού δικτύου (Κοινή θέση 34/96 ((ΕΕ C 220 της 29.7.1996, σελ. 13. )) αναφέρεται ότι ένας οργανισμός θεωρείται ότι έχει σημαντική ισχύ στην αγορά όταν διαθέτει μερίδιο άνω του 25% σε μια συγκεκριμένη τηλεπικοινωνιακή αγορά στη γεωγραφική περιοχή ενός κράτους μέλους εντός του οποίου έχει άδεια λειτουργίας. Στην γνωμοδότηση που η Επιτροπή εξέδωσε σύμφωνα με το άρθρο 189, παρ. 2, εδάφιο δ) της Συνθήκης ΕΕ για τις τροπολογίες του Ευρωπαϊκού Κοινοβουλίου επί της κοινής θέσεως του Συμβουλίου για την προαναφερθείσα πρόταση οδηγίας (COM(96)535), η Επιτροπή υιοθέτησε τροποποιημένη διατύπωση του άρθρου 7, παρ. 2 της πρότασης οδηγίας, σύμφωνα με την οποία για τους οργανισμούς που παρέχουν δημόσια δίκτυα κινητής τηλεφωνίας είναι αποφασιστικής σημασίας το αν έχουν κοινοποιηθεί από τις εθνικές ρυθμιστικές αρχές ως έχοντες σημαντική ισχύ στην αγορά σε ό,τι αφορά την εθνική αγορά διασύνδεσης.

Μπορεί η Επιτροπή να επιβεβαιώσει ότι οι δύο προαναφερθέντες προσδιορισμοί της αγοράς δεν είναι ταυτόσημοι;

Απάντηση του κ. Bangemann εξ ονόματος της Επιτροπής (29 Μαΐου 1997)

Το άρθρο 4 παράγραφος 3 του σχεδίου οδηγίας για τη διασύνδεση ορίζει τα γενικά κριτήρια που εφαρμόζει η εθνική κανονιστική αρχή για να καθορίσει εάν ένας οργανισμός έχει σημαντική ισχύ στην αγορά. Η εκτίμηση πρέπει να γίνεται με βάση τη: «συγκεκριμένη τηλεπικοινωνιακή αγορά στη γεωγραφική περιοχή ενός κράτους μέλους εντός του οποίου έχει (ενν. ο οργανισμός) άδεια λειτουργίας».

Το άρθρο 7 παράγραφος 2, τελευταία πρόταση αναφέρει: «Η παρούσα παράγραφος εφαρμόζεται και στους οργανισμούς του παραρτήματος I, μέρος 3 (φορείς παροχής δημόσιας κινητής τηλεφωνίας), οι οποίοι κοινοποιήθηκαν από τις εθνικές κανονιστικές αρχές ως έχοντες σημαντική ισχύ στην εθνική αγορά σχετικά με τη διασύνδεση». Αυτή η διατύπωση περιέχεται στην τροποποιημένη πρόταση της Επιτροπής ((COM(96) 535 )), όπως τώρα συμπεριλαμβάνεται στο κοινό κείμενο που συμφωνήθηκε από το Ευρωπαϊκό Κοινοβούλιο και το Συμβούλιο στη συμβιβαστική συνεδρίαση που πραγματοποήθηκε στις 19 Μαρτίου 1997.

Εν γένει, όταν η εθνική κανονιστική αρχή προτίθεται να χαρακτηρίσει ή όχι έναν οργανισμό ως έχοντα σημαντική ισχύ στην αγορά, οφείλει να αποφασίσει για ποιά συγκεκριμένη αγορά πρόκειται, λαμβάνοντας υπόψη την ακριβή φύση των υποχρεώσεων, όπως ορίζει η οδηγία. Στην ειδική περίπτωση των υποχρεώσεων των φορέων παροχής κινητής τηλεφωνίας, το σχέδιο οδηγίας, άρθρο 7 παράγραφος 2, απαιτεί η σχετική αγορά να θεωρείται ως εθνική αγορά για τη διασύνδεση (δηλ. συνδυασμός της αγοράς για σταθερή και κινητή διασύνδεση).

Η Επιτροπή επιβεβαιώνει ότι ο ορισμός της αγοράς, όπως δίνεται στο άρθρο 7 παράγραφος 2, ισχύει μόνο για το άρθρο 7 παράγραφος 2 και ότι, διαφορετικός ορισμός της σχετικής αγοράς, σύμφωνα με το άρθρο 4 παράγραφος 3, είναι ενδεδειγμένος για άλλα άρθρα της οδηγίας.